Pretakanje vina

 Poslednjih dana aktuelna je tema spravljenja vina. Nakon završene burne fermentacije različite čestice mutnoće se polako talože na dnu sudova i tada se vrši pretakanje. Pretakanje je proces prilikom koje odvajamo mlado vino sa formiranog taloga nakon fermentacije i tokom njegovog odležavanja. Pretakanjem se vino oslobađa drugih nepoželjnih komponenti i dovodi u stanje dugotrajnije stabilnosti. Nakon drugog ili trećeg pretakanja vino postaje kristalno bistro i homogenizovano.
 Mlado vino nije dobro ostaviti da stoji duže na talogu jer se u njemu nalaze velike količine raspadnutih kvasaca i drugih mikroorganizama koji mogu štetno da utiču na budući kvalitet vina.
Pretakanje vina se preporučuje po hladnom vremenu tj.kada je atmosferski prititsak visok, zbog manjeg gubitka aromatičnih materija i CO₂.

Otvoreno pretakanje vina vršimo da bi postigli sledeće:

* Odstranjivanje neprijatnih mirisa i gasova
* Osvježavanje vina
* Kada postoji naznaka kvarenja ili pojave mana vina

Zatvoreno pretakanje vršimo:

* Kada je vino spravljeno od natrulog grožđa
* Kada je vino zdravo i želimo zadržati njegovu aromu
* Kada se vino pretače iz manje u veću posudu
* Kada se vino pretače iz veće u manju posudu
* Radi prekida fermentacije ili gubitka kiseline.

Prilikom pretakanja sudovi se pune do vrha. Veoma je važno da u period nakon prvog pretakanja sudovi u kojima držimo vino da budu uvijek puni i zatvoreni. Pravi momenat za drugo pretakanje je kada vino još nije bistro, a ujedno nije dostiglo svoju maksimalnu punoću u odnosu na ukus i miris. Obično se vrši 6-8 nedelja nakon prvog pretakanja. Drugo i ostala pretakanja se vrše zatvoreno osim u izuzetnim slučajevima ako je vino mutno ili ima neprijatan miris,
Oprema (lijevci, crijeva, posude) treba da budu pripremljeni i čisti, a prostorije provjetrene i očišćene.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Obradila: Sandra Ljekočević – Viša savjetnica za zaštitu bilja